Rol jou mou op en skenk bloed | Netwerk24
Rol jou mou op en skenk bloed
Die Wes-Kaapse Bloeddiens (WKB) wil graag vir almal wat kwalifiseer om bloed te skenk, aanmoedig om gedurende Julie iemand se held se wees en bloed te skenk. "Rol jou mou op en skenk bloed, dit sal slegs 30 minute van jou tyd in beslag neem, maar sal 'n lewensveranderende impak op iemand anders s'n hê," sê Michelle Vermeulen, skakelbeampte van die WKB.
Met die klem wat op Mandeladag val op 18 Julie, wil die WKB graag 'n beroep doen op getroue en nuwe skenkers om 30 minute van jou 67 minute te gebruik om drie lewens te red. Wanneer jy jou skenking gemaak het, sal jy weer oor 56 dae kan bloed skenk.
"Ons het almal in die Wes-Kaap nodig, wat kwalifiseer om bloed te skenk, om iemand se superheld te wees. As 'n superheld sal die WKB vir jou 'n paar sokkies gee as 'n teken van ons waardering indien jy suksesvol bloed skenk," sê Vermeulen.
Om bloed te skenk, moet jy tussen 16 en 75 wees, meer as 50 kg weeg, goeie gesondheid geniet en 'n veilige seksuele lewe lei.
Vir meer inligting oor hoe jy 'n lewe kan red, SMS "Bloed" na 33507, skakel WKB by 021 507 6300, e-pos info@wcbs.org.za of besoek www.wcbs.org.za. Jou een bloedskenking kan tot drie lewens red.